b'\n_START_ARTICLE_\nBarbo Waxensteini\n_START_SECTION_\nZgodovina\n_START_PARAGRAPH_\nPribli\xc5\xbeno v \xc4\x8dasu pape\xc5\xbeevanja Petra Barbo se je od glavne bene\xc5\xa1ke linije odcepila kranjska veja, ki se je najprej naselila v bene\xc5\xa1ki Istri, kasneje pa v habsbur\xc5\xa1ki Istri, kjer so imeli v lasti okoli 20 gradov. Prvi Barbo na Kranjskem se je imenoval Blancus in je bil lastnik istrskega gospostva Klana. S tem, ko se je njegov vnuk Janez Bernardin poro\xc4\x8dil z istrsko plemkinjo Marto Moise pl. Moisevich, je postal leta 1518 imetnik \xc5\xa1e enega istrskega gospostva, imenovanega Kozljak (hrva\xc5\xa1ko Ko\xc5\xbeljak, nem\xc5\xa1ko Waxenstein, v\xc4\x8dasih tudi Wachsenstein). Od takrat so bili \xc4\x8dlani rodbine na Kranjskem poznani pod imenom Barbo von Waxenstein. Bernardinov sin Kastelan (umrl 1549) se je \xc5\xbee leta 1534 imenoval\xc2\xa0\xc2\xbbgospod Waxensteinski\xc2\xab\xc2\xa0(nem\xc5\xa1ko Herr zu Waxenstein)._NEWLINE_Rodbina se je hitro povzpela med plemi\xc5\xa1ko elito. Do druge polovice 16. stoletja se je \xc5\xbee toliko razvejila, da se je razdelila na tri glavne veje (rakovni\xc5\xa1ka, gotni\xc5\xa1ka in pa\xc5\xa1ka) in ve\xc4\x8d stranskih linij. V letih od 1622 do 1651 so vse tri veje dosegle naziv baronov, leta 1674 pa je bila vsa dru\xc5\xbeina povi\xc5\xa1ana med grofe. Poleg naziva grof Barbo Waxenstein so imeli naziv baronov \xc5\xa1e na Gotniku, Pazu in \xc4\x8cu\xc5\xa1perku, naziv gospodov pa na Kisel\xc5\xa1tajnu, Rakovniku in Dragomlju.\n_START_SECTION_\nGotni\xc5\xa1ka linija\n_START_PARAGRAPH_\nLinija, imenovana po gradu Gotnik je bila kraj\xc5\xa1a od ostalih dveh. Izumrla je leta 1621 s Francem Jurijem.\n_START_SECTION_\nPa\xc5\xa1ka linija\n_START_PARAGRAPH_\nEna od glavnih linij se je imenovala po Pazu, mestu in gospostvu, ki le\xc5\xbei v neposredni bli\xc5\xbeini grada Kozljak. Najbolj razvpit \xc4\x8dlan pa\xc5\xa1ke linije je bil Sebald Barbo v zadnji \xc4\x8detrtini 16. stoletja. Bil je v ve\xc4\x8dnih sporih s stricem Francem in njegovimi sinovi. Maja leta 1573 je v neki kr\xc4\x8dmi na Vrhniki po naklju\xc4\x8dju sre\xc4\x8dal bratranca Kastelana. Pri\xc5\xa1lo je do hudega prepira in skupaj z ostrim no\xc5\xbeem je Kastelan Barbo oble\xc5\xbeal v mlaki krvi. Sebald je bil nato ve\xc4\x8d mesecev zaprt v Ljubljani. Zaradi Franca, o\xc4\x8deta umorjenega Kastelana, se je sojenje kar nekaj \xc4\x8dasa vleklo in nazadnje je bil Sebald obto\xc5\xbeen na smrt z obglavljenjem. Kazni se mu je uspelo izogniti ob pomo\xc4\x8di \xc5\xbeene Ane Marije Lamberg in cesarja Maksimilijana II. Bil je pomilo\xc5\xa1\xc4\x8den, dobil je denarno kazen, povrh vsega pa je moral do konca \xc5\xbeivljenja na lastne stro\xc5\xa1ke slu\xc5\xbeiti na eni od obmejnih postojank. Kazen mu ni ravno koristila, saj je leta 1589 umoril svojo \xc5\xbeeno. Obglavljen je bil marca istega leta._NEWLINE_Njegova smrt je vplivala tudi na njegove sinove. Janez Ludvik Barbo je bil umorjen v Galignanu v Istri, Bernardin pa je zaradi zadol\xc5\xbeevanja in grdega vedenja med \xc5\xa1tudijem v T\xc3\xbcbingenu moral za zapahe. Re\xc5\xa1eval ga je Primo\xc5\xbe Trubar s pismom kranjskim de\xc5\xbeelnim stanovom junija 1583. Pa\xc5\xa1ka linija se je v mo\xc5\xa1ki liniji iz\xc4\x8drpala sredi 18. stoletja s smrtjo Karla Hanibala, ki je bil kanonik v bavarskem Passauu.\n_START_SECTION_\nRakovni\xc5\xa1ka linija\n_START_PARAGRAPH_\nVse ostale veje so po mo\xc5\xa1ki strani izumrle do sredine 18. stoletja. Ostala je le veja, imenovana po gradu Rakovnik pri \xc5\xa0entrupertu na Dolenjskem, ki je bil od druge polovice 17. stoletja v lasti Maksimilijana Valerija Barbo Waxensteina in njegovih potomcev, dokler ni bil s strani partizanov po\xc5\xbegan v drugi svetovni vojni._NEWLINE_Rakovni\xc5\xa1ka veja grofov Barbo je bila zlasti v 19. stoletju zelo povezana s slovenskim \xc5\xbeivljenjem in je dala nekaj za slovensko zgodovino pomembnih mo\xc5\xbe. Dizma Barbo Waxenstein (1737\xe2\x80\x931802) je bil tajnik in direktor Kranjske kmetijske dru\xc5\xbebe, katere glavna naloga je bila pospe\xc5\xa1evanje in razvoj kmetijstva. Dizmov pravnuk je bil Jo\xc5\xbeef Emanuel Barbo Waxenstein, ki je imel sina Jo\xc5\xbeefa Antona. Bil je ravno tako politik in poslanec veleposesti v kranjskem de\xc5\xbeelnem zboru. Jo\xc5\xbeef Anton se je v nasprotju z o\xc4\x8detom zavzemal bolj za nem\xc5\xa1ke interese, \xc4\x8deprav je bil vzgojen v slovenskem duhu in je bil \xc5\xbee v mladosti \xc4\x8dlan Sokola. Razlog za to je najverjetneje njegova mati Roza Sternberg, ki Slovencem ni bila naklonjena. Kljub postopnem izginjanju plemi\xc5\xa1kega na\xc4\x8dina \xc5\xbeivljenja se je mo\xc4\x8dno oklepal pravil, ki mu jih je narekovalo njegovo poreklo. Leta 1904 se je zapletel v prepir s poslancem Katoli\xc5\xa1ke narodne stranke, Ivanom \xc5\xa0uster\xc5\xa1i\xc4\x8dem, in da bi opral svojo omade\xc5\xbeevano vite\xc5\xa1ko \xc4\x8dast, je grof slovenskega poslanca izzval na dvoboj. Afera je bila mesec dni zelo odmevna, a se je v grofovo nezadovoljstvo polegla brez pi\xc5\xa1tol._NEWLINE_Grof Jo\xc5\xbeef Anton Barbo Waxenstein je po razpadu Avstro-Ogrske ostal v Sloveniji. Iz prvega zakona je imel sina Roberta, v drugem pa so se mu rodile tri h\xc4\x8derke. Najmlaj\xc5\xa1a je imela najve\xc4\x8djo smolo v \xc5\xbeivljenju. V drugo je bila poro\xc4\x8dena z avstrijskim grofom Felixom Logothettijem ter imela sina Deodata. \xc5\xbdiveli so na gradu Dob, nedale\xc4\x8d od Rakovnika, ki je bil ravnotako v lasti dru\xc5\xbeine Barbo. Konec leta 1942 je bila v gradu nastanjena italijanska posadka, zato je grad napadla skupina partizanov in ga za\xc5\xbegala. V spopadih je izgubila \xc5\xbeivljenje ve\xc4\x8dina italijanskih branilcev gradu in tudi gra\xc5\xa1\xc4\x8daki Logothettiji. Danes na mestu gradu stoji zapor.\n_START_SECTION_\nVpliv danes\n_START_PARAGRAPH_\nEno izmed podro\xc4\x8dij, ki jih je dru\xc5\xbeina Barbo mo\xc4\x8dno zaznamovala je \xc5\xa0entrupert na Dolenjskem. 14. junija 2006 se je \xc5\xa0entrupert odcepil od tedanje ob\xc4\x8dine Trebnje in postal samostojna Ob\xc4\x8dina \xc5\xa0entrupert. S tem se je pojavila potreba po lastnem grbu in zastavi, katere pa na javnem nate\xc4\x8daju niso pridobili, saj se ni obnesel._NEWLINE_15. aprila 2010 so ob\xc4\x8dinski svetniki sprejeli grb in zastavo, ki jim jo je predlagal Aleksander Hribov\xc5\xa1ek. Ob\xc4\x8dinski grb temelji na grbu svete Eme Kr\xc5\xa1ke, ki so ji ga posthumno, ve\xc4\x8d stoletij kasneje fiktivno dodelili in pa na grbu dru\xc5\xbeine Barbo. Sestoji iz zlatega leva na modrem polju, ki v desni \xc5\xa1api dr\xc5\xbei srebrn krajec.\n_START_SECTION_\nPosesti\n_START_PARAGRAPH_\nRodbina Barbo je imela v lasti mnoge gradove, dvorce, gospostva in ostala poslopja:'